Wat is Aksie Plus?
Is jy tussen 20 en 80?
Het jy gedink jy ken Pretoria of die omgewing rondom Pretoria? Is jy lus om elke maand iets nuut te ervaar? Nuwe plekke te ontdek? Nuwe mense te ontmoet wat uiteindelik dalk 'n nuwe vriend/vriendin kan word? Is jy dalk alleen, en voel nie lus om dinge op jou eie te doen nie? Of jy dink dalk dat dit vreeslik duur is om iets nuut te ervaar?
Wel, dan is die Aksie Plus net die regte groep vir jou om by in te skakel. Jy sal verbaas wees wat dit vir jou kan doen! Dis beter as Rennies en Eno, beter as braaivleis en Chevrolet, beter as Coke! Ledegeld is slegs NUL Rand per jaar. Maar herinneringe maak die hart vol, die siel gelukkig en sit 'n nuwe huppel in jou stap.
Aksie Plus het in 1993 die lig gesien as Aksie 40+ onder die leiding van Ds. Leon Van Heerden om gemeentelede tussen die ouderdomme van 40 en 65 jaar die geleentheid te gee om saam sosiaal te verkeer en die wêreld te verken.
Sommer gou is daar egter agtergekom dat mense wat jonger en ouer is as die veronderstelde ouderdomme geniet alles net soveel wat op die spys- en roetekaart geplaas word, en is daar besluit om van die ouerdomsgrenslimiete ontslae te raak en is die naam hersien na Aksie Plus.